૪૫ વર્ષના પરાગ વોરા અને તેમનાં ૫૪ વર્ષનાં પાડોશી મીના ગોખલેએ ‘મિડ-ડે’ને કહ્યું હતું કે ‘ગુરુવારે રાતના અચાનક અમારા બિલ્ડિંગમાં ચીસાચીસ થવા લાગી હતી. જે રીતે આગ ફેલાઈ રહી હતી એની જ્વાળા જોઈને અમને બચવાનો કોઈ જ માર્ગ દેખાતો નહોતો. અમારા બીજા માળના રહેવાસીઓએ રોડ તરફના છાપરા પરથી ઊતરવાનું શરૂ કરી દીધું હતું. સૌથી પહેલાં મહિલાઓ, સિનિયર સિટિઝનો અને ત્યાર બાદ અન્ય લોકો બીજા માળેથી કૂદીને ઊતરવા તૈયાર થઈ ગયાં હતાં. અમે બીજા માળથી એક-એક જણ નીચે દુકાનના છાપરા પર આંખ બંધ કરીને કોઈ અન્ય ચીજની પરવા કર્યા વગર કૂદીને ઊતર્યા હતા. ત્યાં રાહદારીઓએ અમારા માટે નાનકડી સીડીની વ્યવસ્થા રાખી હતી. મુંબઈગરાના જિગર અને માનવતાનો આ બેમિસાલ નમૂનો હતો. અમે નીચે ઊતર્યા ત્યારે નીચે રોડ પર ઊભેલા રાહદારીઓએ અમારા માટે પીવાના પાણીની બૉટલોની વ્યવસ્થા પર કરી હતી.’